Il-Kummissjoni Ewropea llum adottat Komunikazzjoni biex tgħin lill-awtoritajiet nazzjonali, lin-negozji u liċ-ċittadini jħejju ruħhom għal bidliet inevitabbli li se jfeġġu fi tmiem il-perjodu ta' tranżizzjoni. Mill-1 ta' Jannar 2021 se jseħħu bidliet fl-iskambji transfruntiera bejn l-UE u r-Renju Unit, irrispettivament jekk jiġix konkluż jew le ftehim dwar sħubija għall-ġejjieni. Il-President tal-Kummissjoni Ursula von der Leyen qalet: “Il-Brittaniċi ddeċidew f'elezzjoni demokratika li jitilqu mill-Unjoni Ewropea u l-benefiċċji tagħha. Dan ifisser li naħdmu kemm naħdmu issa biex ikollna ftehim ta' sħubija mill-qrib, ir-relazzjoni tagħna inevitabbilment mhijiex se tibqa' l-istess. Il-prijorità ewlenija tiegħi hija li niżgura li ċ-ċittadini u n-negozji tal-UE jkunu ppreparati bl-aqwa mod possibbli għall-1 ta' Jannar 2021”. Il-Kap Negozjatur tal-Kummissjoni Ewropea, Michel Barnier, qal: “L-amministrazzjonijiet pubbliċi, in-negozji, iċ-ċittadini u l-partijiet ikkonċernati se jintlaqtu mid-deċiżjoni tar-Renju Unit li joħroġ mill-UE. B'segwitu għad-deċiżjoni tal-Gvern tar-Renju Unit li ma jestendix il-perjodu ta' tranżizzjoni, issa nafu li dawn il-bidliet se jseħħu fl-1 ta' Jannar 2021 – bil-ftehim jew mingħajru. Qed ngħinuhom biex ikunu ppreparati bl-aħjar mod li jistgħu.” Il-Komunikazzjoni tal-lum “Inlestu għall-bidliet” tistabbilixxi ħarsa ġenerali skont is-settur tal-oqsma prinċipali fejn se jkun hemm bidliet, irrispettivament mill-eżitu tan-negozjati bejn l-UE u r-Renju Unit li jinsabu għaddejjin, u tistabbilixxi l-miżuri li l-awtoritajiet nazzjonali, in-negozji u ċ-ċittadini għandhom jieħdu sabiex ikunu lesti għal dawn il-bidliet. Bl-ebda mod ma għandha l-għan li tippreġudika l-eżitu tan-negozjati. Bħala tali, ma tanalizzax l-implikazzjonijiet possibbli ta' nuqqas li jintlaħaq ftehim, u lanqas ma tqis il-bżonn ta' miżura ta' kontinġenza. L-għan tagħha huwa li tiżgura li l-amministrazzjonijiet pubbliċi u l-partijiet ikkonċernati kollha jkunu lesti u ppreparati sew għax-xkiel inevitabbli kkaġunat mid-deċiżjoni tar-Renju Unit li joħroġ mill-UE u li jtemm il-perjodu ta' tranżizzjoni din is-sena. Dawn il-miżuri jikkomplementaw l-azzjonijiet meħuda fil-livell nazzjonali. B'mod parallel, il-Kummissjoni Ewropea qed teżamina mill-ġdid, u fejn meħtieġ, taġġorna l-102 avviżi kollha lill-partijiet ikkonċernati, ippubblikati fiż-żmien tan-negozjati dwar il-ħruġ – li bosta minnhom jibqgħu jkunu rilevanti għat-tmiem tal-perjodu ta' tranżizzjoni. Il-lista ta' aktar minn 50 avviż aġġornat tinsab annessa mal-Komunikazzjoni u kollha huma disponibbli fuq il-paġna web apposta tal-Kummissjoni. Il-Kummissjoni Ewropea se taħdem mill-qrib mal-awtoritajiet nazzjonali, in-negozji u l-partijiet ikkonċernati kollha fix-xhur li ġejjin biex tgħinhom iħejju ruħhom għall-bidliet ta' portata kbira li se jseħħu fi tmiem is-sena, irrispettivament minn jekk jinstabx jew le ftehim. Ir-Renju Unit ħareġ mill-Unjoni Ewropea fil-31 ta' Jannar 2020. Il-Ftehim dwar il-Ħruġ konkluż bejn l-UE u r-Renju Unit iggarantixxa tluq bil-galbu tar-Renju Unit, filwaqt li pprovda ċertezza legali f'oqsma importanti inklużi d-drittijiet taċ-ċittadini, is-saldu tal-obbligi finanzjarji u ġiet evitata fruntiera fiżika fil-gżira tal-Irlanda. Il-Ftehim dwar il-Ħruġ ippreveda perjodu ta' tranżizzjoni, li jiżgura li l-liġi tal-UE tibqa' tapplika għar-Renju Unit mill-1 ta' Frar 2020 sal-31 ta' Diċembru 2020. Fi tmiem il-perjodu ta' tranżizzjoni, ir-Renju Unit joħroġ mis-Suq Uniku u mill-Unjoni Doganali, u b'hekk jinġieb fi tmiemu l-moviment liberu tal-persuni, l-oġġetti u s-servizzi. Apparti minn hekk, ir-Renju Unit mhux se jibqa' jipparteċipa aktar fil-qasam tal-VAT u tad-dazju tas-sisa, u lanqas fil-politiki u l-programmi tal-UE, u mhux se jibqa' jibbenefika mill-ftehimiet internazzjonali tal-UE. Il-bidliet se jaffettwaw liż-żewġ naħat u se jseħħu irrispettivament minn jekk jintlaħaqx jew le ftehim dwar sħubija għall-ġejjieni bejn l-UE u r-Renju Unit. L-UE u r-Renju Unit bħalissa qed jinnegozjaw ftehim dwar sħubija ġdida għall-ġejjieni, iżda anki jekk jiġi konkluż ftehim bħal dan, ir-relazzjoni tal-ġejjieni bejn l-UE u r-Renju Unit se tkun differenti ferm minn kif inhi bħalissa, fosthom it-tmiem tal-kummerċ bla intoppi. Inevitabbilment se jkun hemm ostakli għall-kummerċ ta' oġġetti u servizzi u għall-mobbiltà u l-iskambji transfruntiera. Se jintlaqtu l-amministrazzjonijiet pubbliċi, in-negozji, iċ-ċittadini u l-partijiet ikkonċernati miż-żewġ naħat u għalhekk iridu jħejju ruħhom.